Martin Bakoš

Martin Bakoš (* 18. apríl 1990, Spišská Nová Ves) je slovenský hokejový útočník.

Klubový hokej 

S hokejom začínal v Spišskej Novej Vsi, za toto mužstvo hral v rámci dorasteneckej a juniorskej súťaže. Pred sezónou 2007/2008 ho angažoval HC Slovan Bratislava. Prvé dva roky pôsobil v juniorskom téme, v sezóne 2009/2010 nastupoval striedavo za prvé mužstvo a HK Orange 20. Od sezóny 2010/2011 bol stabilným hráčom bratislavského Slovana. V ročníku 2011/2012, ktorý bol pre klub posledný v extralige, sa podieľal na zisku majstrovského titulu a zostal v kádri mužstva aj po vstupe do Kontinentálnej hokejovej ligy. 

V KHL hrával väčšinou v treťom a štvrtom útoku. Po dvoch rokoch v tejto súťaži prestúpil do mužstva českej extraligy Bílí Tygři Liberec. Kým v prvom roku jeho pôsobenia klub bojoval v baráži o záchranu, v nasledujúcom ročníku 2015/16 vybojoval svoj prvý majstrovský titul. Bakoš v rozhodujúcom šiestom finálovom zápase proti Sparte Praha strelil v 86. minúte víťazný gól. Po dvoch sezónach v českej extralige ho angažoval nováčik Kontinentálnej hokejovej ligy Kunlun Peking.

V sezóne 2017-18 sa stal opäť hráčom Liberca, s 10 gólmi sa stal najlepším strelcom Hokejovej ligy majstrov.

15. júna 2018 podpísal dvojcestnú ročnú zmluvu s účastníkom NHL Boston Bruins, uviedol, že príležitosť hrať NHL bolo vždy jeho snom. V prípravnom kempe pred sezónou odohral len dva zápasy (v ktorých si pripísal 2 asistencie) a následne sa zranil. Po vyliečení hrával v drese farmárskeho klubu Providence Bruins v AHL. V jeho drese odohral spolu 16 zápasov s bilanciou 3 góly a 1 asistencia. Svoje pôsobenie v NHL a AHL považuje za cennú skúsenosť.

Následne odohral štyri sezóny v Kontinentálnej hokejovej lige, za Soči, Vladivostok a Spartak Moskva. Začiatkom roku 2022 po predčasnom konci v drese HC Soči podpísal zmluvu s českým klubom HC Oceláři Třinec. V jeho drese sa stal spolu s jeho ďalšími šiestimi slovenskými spoluhráčmi českým majstrom.

V septembri 2022 podpísal krátkodobú zmluvu s účastníkom švajčiarskej najvyššej súťaže HC Ajoie. S klubom sa dohodol na predĺžení zmluvy do konca sezóny.

Klubová štatistika

Reprezentácia 
Slovensko reprezentoval na svetovom šampináte do 20 rokov v roku 2010 s bilanciou 6 zápasov, 2 góly a 2 asistencie. V seniorskej reprezentácii odohral 31 zápasov, strelil 5 gólov.

Tréner Zdeno Cíger ho nominoval na MS 2016 v Rusku. O dva roky neskôr sa zúčastnil Zimných olympijskych hier v Pchjongčchangu. V tomto roku ho Craig Ramsay nominoval aj na MS 2018, kde odohral všetkých 7 zápasov a zapísal si v nich 2 góly a 2 asistencie.

Štatistika na významných podujatiach

Poznámky a referencie

Iné projekty

Externé odkazy
 
 Martin Bakoš na hokej.cz

Slovenskí hokejisti
Slovenskí hokejoví útočníci
Slovenskí olympionici
Hráči HK Spišská Nová Ves
Hráči HC Slovan Bratislava
Hráči HK Skalica
Hráči Bílí Tygři Liberec
Hokejisti Spartaku Moskva
Hráči Providence Bruins
Hráči HC Třinec
Účastníci MS v hokeji 2016
Účastníci MS v hokeji 2018
Osobnosti zo Spišskej Novej Vsi